Kommissionens beslutning

af 7. september 2000

om ændring af beslutning 98/467/EF om fastsættelse af gennemførelsesbestemmelser til Europa-Parlamentets og Rådets beslutning nr. 888/98/EF om et fællesskabshandlingsprogram til forbedring af afgiftssystemerne i det indre marked (Fiscalis-programmet)

(meddelt under nummer K(2000) 2509)

(2000/565/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets beslutning nr. 888/98/EF af 30. marts 1998 om et fællesskabshandlingsprogram til forbedring af afgiftssystemerne i det indre marked (Fiscalis-programmet)(1), særlig artikel 10, og

ud fra følgende betragtninger:

(1) Erfaringerne fra tilrettelæggelsen af aktiviteter på baggrund af beslutning 98/467/EF(2) har vist, at visse ændringer er påkrævede for at opnå en bedre og mere effektiv forvaltning af programmet.

(2) Medlemsstaternes øgede engagement i den praktiske forvaltning af programmet vil mindske bureaukratiet og forbedre effektiviteten.

(3) Evaluering er en forudsætning for en fornuftig forvaltning af programmet, og evalueringsmetoderne skal til enhver tid være tidssvarende og af en sådan beskaffenhed, at man ved hjælp af disse kan vurdere virkningen af programmets aktiviteter.

(4) I forbindelse med det indre marked kan der drages nytte af erfaringsudvekslingen mellem embedsmænd, der er ansvarlige for afgifter, og embedsmænd, der arbejder inden for beslægtede områder, og en sådan tværgående idéudveksling opnås bedst ved afholdelse af fælles seminarer.

(5) En udvidelse af gennemførelsesbestemmelsernes anvendelsesområde, således at det omfatter visse udgifter i forbindelse med aktiviteter, der gennemføres af medlemsstaterne på Fællesskabets vegne (f.eks. fællesskabselementerne i eksisterende og fremtidige kommunikations- og informationsudvekslingssystemer, håndbøger og vejledninger, og udvikling af de nødvendige fælles værktøjer for uddannelse på afgiftsområdet, herunder hjælpemidler til brug i sprogundervisningen), betyder, at medlemsstaternes engagement øges, og programmets effektivitet dermed forbedres.

(6) Beslutning 98/467/EF bør derfor ændres tilsvarende.

(7) De i denne beslutning fastlagte foranstaltninger er i overensstemmelse med udtalelse fra det udvalg, der er omhandlet i artikel 11 i beslutning nr. 888/98/EF -

VEDTAGET FØLGENDE BESLUTNING:

Artikel 1

I beslutning 98/467/EF foretages følgende ændringer:

1. Artikel 1 affattes således:

"Artikel 1

Ved denne beslutning fastsættes visse gennemførelsesbestemmelser til Europa-Parlamentets og Rådets beslutning nr. 888/98/EF om et fællesskabshandlingsprogram til forbedring af afgiftssystemerne i det indre marked (Fiscalis-programmet); bestemmelserne vedrører følgende:

- tilrettelæggelsen af de aktiviteter, der er omhandlet i artikel 5 i beslutning nr. 888/98/EF

- den finansielle forvaltning og kontrol i forbindelse med de aktiviteter, der er omhandlet i artikel 4, stk. 1 og 2, artikel 5 og artikel 6, stk. 1, litra c), i beslutning nr. 888/98/EF

- procedurerne for den løbende evaluering af og opfølgning på de aktiviteter, der er omhandlet i artikel 5 i beslutning nr. 888/98/EF."

2. Artikel 5, stk. 2, affattes således:

"2. Udvekslinger og seminarer skal som en generel regel gennemføres inden for samme kalenderår som det, hvori Fællesskabet afholder de dermed forbundne udgifter. Rejser til eller fra andre medlemsstater i forbindelse med en embedsmands deltagelse i multilaterale kontrolforanstaltninger skal afsluttes inden for en periode på højst otte måneder. Den sidste rejse inden for denne ottemånedersperiode skal være afsluttet senest i løbet af det første kalenderår efter det år, i hvilket den multilaterale kontrolforanstaltning blev udvalgt i overensstemmelse med artikel 5, stk. 3, i beslutning nr. 888/98/EF med henblik på finansiel støtte fra Fællesskabet. Undtagelser fra denne generelle regel skal forinden anmeldes til Kommissionen. I mangel af en modsat opfattelse fra Kommissionen inden ti arbejdsdage efter modtagelsen af anmeldelsen, skal Fællesskabet afholde de udgifter, der er forbundet med den omhandlede aktivitet."

3. I artikel 7, stk. 4, første og tredje punktum, ændres "to uger" til "fire uger".

4. I artikel 8 foretages følgende ændringer:

a) Stk. 1 affattes således:

"1. Der skal i ethvert givent år afholdes ikke mere end 15 seminarer. Forslag til seminarer kan forelægges af medlemsstaterne eller af Kommissionen i overensstemmelse med den af Kommissionen fastlagte model. De seminarer skal foretrækkes, som i bedst omfang svarer til, hvad er tilsigtet med programmet, jf. artikel 3 i beslutning nr. 888/98/EF.

Seminarer kan tilrettelægges i fællesskab med andre nationale administrationer end skattemyndighederne, forudsat, at udgifterne i forbindelse med et sådant fælles seminar deles pro rata, og at det fælles seminar må formodes at opfylde de generelle mål for programmet, jf. artikel 3 i beslutning 888/98/EF."

b) Stk. 4 affattes således:

"4. Fællesskabet afholder andre udgifter i forbindelse med seminarernes tilrettelæggelse, som ikke dækkes af embedsmændenes rejse- og opholdsudgifter, efter aftale mellem Kommissionen og værtsmedlemsstaten i overensstemmelse med stk. 5. Medlemsstaternes administrationer betaler med midler, der afsat til formålet, eventuelle leverandører for tjenesteydelser, der er indgået aftale om i forbindelse med tilrettelæggelsen af seminarer, i overensstemmelse med de af Kommissionen angivne relevante retningslinjer."

I artikel 10 foretages følgende ændringer:

a) Stk. 1 og 2 affattes således:

"1. Kommissionen fastsætter det samlede beløb, som hver enkelt medlemsstat kan råde over, og som Fællesskabet kan påtage sig at betale i et givet år under hensyntagen til følgende:

- de godkendte årlige budgetbevillinger til Fiscalis-programmet

- de bevillinger, som er øremærket til andre Fiscalis-aktiviteter end udvekslinger, seminarer og multilaterale kontrolforanstaltninger

- de bevillinger, der er øremærket til refusion af udgifterne til embedsmænds og eksterne eksperters deltagelse i seminarer

- antal embedsmænd fra den enkelte medlemsstat, som er berettiget til at deltage i programaktiviteterne (i overensstemmelse med artikel 3, stk. 6)

- antal medlemsstater

- den regulering, som finder sted i henhold til stk. 2, sammenholdt med den i stk. 10 angivne rapport

- antal afgiftspligtige personer, som foretager fællesskabsleverancer, i hver medlemsstat.

2. Det maksimale beløb, som Fællesskabet kan yde den enkelte medlemsstat til dækning af udgifterne til de aktiviteter, der er omhandlet i artikel 1, andet led, kan reguleres i løbet af året. En sådan regulering skal begrundes i lyset af de rapporter om faktiske og forudsete udgifter, som er omhandlet i stk. 9."

b) Stk. 5 og 6 affattes således:

"5. Medlemsstaterne skal på Fællesskabets vegne og inden for det maksimale beløb for rejse- og opholdsudgifter, som fastsat i henhold til stk. 1 og stk. 2, refundere de rejse- og opholdsudgifter, embedsmændene måtte have i løbet af udvekslingen, seminaret eller den multilaterale kontrol. Medlemsstaterne sikrer, at kun udgifter, som er afholdt i overensstemmelse med reglerne i de af Kommissionen fastlagte relevante retningslinjer, refunderes.

6. Kommissionen skal herefter på Fællesskabets vegne refundere de af medlemsstaterne i henhold til stk. 5 afholdte udgifter. Maksimalt 60 procent af det maksimale beløb, som Fællesskabet påtager sig at betale for den enkelte medlemsstat, betales til den enkelte medlemsstat ved årets begyndelse. Om nødvendigt kan yderligere betalinger til medlemsstaterne ske efterfølgende til dækning af udgifter, der er afholdt i forbindelse med andre aktiviteter i henhold til artikel 1, andet led, som udføres af medlemsstaterne på Fællesskabets vegne. Disse efterfølgende betalinger kan tilbageholdes, indtil Kommissionen betragter samtlige bestemmelser i denne beslutning, navnlig stk. 9 og 10 i denne artikel, samt artikel 11, som opfyldt."

c) Stk. 8 affattes således:

"8. Medlemsstaterne skal opbevare al nødvendig dokumentation eller oplysninger i relation hertil i fem år, enten i original eller elektronisk form.

Tjenestemænd fra Kommissionen, som repræsenterer den anvisningsberettigede, foretager inspektionen i overensstemmelse med procedurerne i finansforordningen(3) i form af undersøgelser af sagsakterne vedrørende forvaltningen af de midler, der er modtaget i forbindelse med programaktiviteterne, i givet fald også på stedet."

5. I artikel 11 foretages følgende ændringer:

a) I stk. 1 affattes indledningen således:"Medlemsstaterne sikrer, at evalueringsskemaerne, der skal være udformet efter Kommissionens model, udfyldes og kontrasigneres samt fremsendes til Kommissionen inden for den angivne tidsfrist."

b) Stk. 2, fjerde led, affattes således:

"- rapport fra den medlemsstat, som ledede kontrollen, om hver multilateral kontrolforanstaltning. Denne skal fremsendes til Kommissionen inden udgangen af ottende måned i det andet kalenderår efter det år, i hvilket den multilaterale kontrolforanstaltning blev udvalgt i overensstemmelse med artikel 5, stk. 3, i beslutning nr. 888/98/EF med henblik på finansiel støtte fra Fællesskabet. Kommissionen fremsender rapporten til samtlige medlemsstater, og den drøftes efterfølgende i udvalget."

6. Bilagene udgår.

Artikel 2

Denne beslutning anvendes fra den 1. januar 2000.

Den finder dog ikke anvendelse på aktiviteter, der er påbegyndt før denne dato.

Artikel 3

Denne beslutning er rettet til medlemsstaterne.

Udfærdiget i Bruxelles, den 7. september 2000.

På Kommissionens vegne

Frederik Bolkestein

Medlem af Kommissionen

(1) EFT L 126 af 28.4.1998, s. 1.

(2) EFT L 206 af 23.7.1998, s. 43.

(3) EFT L 356 af 31.12.1977, s. 1.